Ponašanje koje je postojalo prije braka neće se tek tako promijeniti onoga trenutka kad kažete “da, uzimam”

OVDJE možete pročitati članak “10 tipova muškaraca za koje se kršćanske žene nikad ne bi trebale udati”

Često u potrazi za brakom i pronalaženjem “idealnog” partnera doživimo različite situacije. Lako je ne uočiti stvari koje nam se ne čine velikim preprekama dok smo u vezi, no baš te stvari mogu poprimiti destruktivnu narav nakon vjenčanja. No, ljubav ne mora biti slijepa. Nema razloga zašto bismo se vezali uz nezdrave i štetne odnose, i to samo da bismo se vjenčali.

Svi se mi nosimo sa svojim grijesima na svakodnevnoj razini. Svi smo načinili pogreške i voljeli bismo da to možemo ponovno drugačije proživjeti. Svima nam je potrebna milost i sloboda koju nam jedino sam Krist može dati. No, naši brakovi postaju zdraviji kada uočimo te znakove upozorenja dok smo u vezi, naspram stava kojim izabiremo da radije ne vidimo probleme.

Bogu je stalo do odluka koje donosimo. Njemu je stalo za koga ćemo se vjenčati. I možemo vjerovati kako će nas On voditi i pomoći nam uočiti znakove upozorenja kojih bismo trebali biti svjesni na našim putovima.

Evo 10 tipova žena koje kršćanski muškarci nikad ne bi trebali oženiti:

1. Nevjernica – Pazite da se ne zadovoljite ničim manje od onoga što bi Bog želio za duhovno zdravlje i zaštitu vašeg braka. Brak nekada može biti nezgodan i težak. Kada tomu dodate pritisak različitih duhovnih pogleda, možete biti u velikoj nevolji onda kada se uobičajene životne stresne situacije počnu odigravati. Ako već sada imate bitno različita uvjerenja, nemojte krivo pretpostaviti kako ćete ju uspjeti “preokrenuti” ili kasnije privoljeti da se promijeni. To se može dogoditi, ali isto tako i ne mora.

“Ne ujarmljujte se s nevjernicima. Ta što ima pravednost s bezakonjem? Ili kakvo zajedništvo svjetlo s tamom? ” (2 Kor 6, 14)

2. Zlostavljačica – Mnogo puta se pretpostavlja kako su “zlostavljači” muškarci, no i žene padaju u istu zamku i muškarac u njezinom životu može osjećati teškoće u artikuliranju tog problema ili u traženju pomoći. Muškarci često postanu nevidljive žrtve zlostavljanja u takvim vezama ili se pak nose s velikom razinom stida, krivnje i nedostatnosti.

Psalam 11,5: “Jahve proniče pravedna i nepravedna, iz dna duše mrzi silnika.” Ovaj stih nas podsjeća kako Bog gleda na srce koje potiče nasilje. Nitko ne zaslužuje da bude zlostavljan. Ikad. Bježite od onoga tko vam šteti fizički, verbalno ili emocionalno. Vi niste njihova milost po kojoj će se spasiti. To je Božje djelo. Brak mora biti izgrađen na dubokoj ljubavi i poštivanju, i tu nema mjesta za ikakvu vrstu zlostavljanja.

3. Manipulatorica, ona koja kontrolira – Skriveno i opasno ponašanje te osobe može biti indikator velike nevolje u budućnosti. Ono što se može definirati kao “samo mi je stalo do tebe”, može doista biti ljubomora ili potreba za neprestanom kontrolom.

Ona može dominirati i naročito se boriti da kontrolira s kime provodite svoje vrijeme. Možda će vas redovito provjeravati ili vas lažno optuživati kako ju varate. Ona koju vuče potreba za kontrolom će imati neprestane poteškoće oko toga može li vam uopće “vjerovati”. Često, pod njezinim utjecajem, možete osjećati kako jedva dišete. Tako treba biti, tako vas drži čvrsto svezanog.

Poslanica Jakovljeva 3,16 kaže: “Ta gdje je zavist i svadljivost, ondje je nered i svako zlo djelo.” Stoga to nije predispozicija za brak.

4. Ljutita, svadljiva žena – Ako vaša partnerica ne može kontrolirati svoju narav prije stupanja u brak, gotovo sigurno ona to neće moći ni nakon vašeg vjenčanja. U glavnini slučajeva, njezino ponašanje će se pogoršati. Bez obzira na tip naše osobnosti, mi i dalje nemamo pravo drugoga ugnjetavati okrutnim riječima i vikanjem. Uzmite si vremena pa vidite kako ona reagira u različitim situacijama, posebice kada je pod stresom.

Mudre izreke 25,24: “Bolje je stanovati pod rubom krova nego u zajedničkoj kući sa ženom svadljivom.” Ovo je mnogo više od samog objašnjenja “jednostavno imam loš dan”. Ljutita narav, sklona svađama i prepirkama ima u sebi negativnost i grube riječi. Ključ leži u sljedećem – shvaća li ona kako je to područje njezine slabosti i ima li u sebi čežnju da to Bog promijeni? Ako je odgovor “ne”, izgubite joj se iz vidokruga.

5. Zavodnica – Ponašanje koje je postojalo prije braka neće se tek tako promijeniti onoga trenutka kad kažete “da, uzimam”. Seksualni grijeh može biti duboka neprijateljeva zamka i jednom kada postanete zarobljeni tim destruktivnim pravilima, njih je jako teško kasnije slomiti. Dakako, bol ili pogreške iz prošlosti ne bi trebale imati kontrolu nad našom sadašnjošću ili budućnošću. Bog otkupljuje, oslobađa i želi nas učiniti novima.

Izbore donosite skupa kako biste živjeli po Njegovim standardima u vašim vezama. Laži ovog svijeta sugeriraju kako je seks prije braka normalan, da to nije ništa strašno. No, itekako je bitno. Nemojte pasti u tu neprijateljevu zamku. Srce Kristovo traži najbolje za one koji ga vole, te želi izgraditi, zaštititi i potaknuti zdravo i sigurno okruženje.

U priči o Josipu iz Knjige Postanka 39, vidimo kako ga je Potifarova žena svakodnevno salijetala i nagovarala na seks. Njezini nasrtaji su bili nemilosrdni, no on nije posrnuo. Biblija kaže kako je “utekao”. Mudar čovjek.

6. Prevarantica, lažljivica – Svaki brak mora biti izgrađen na povjerenju. Bez ovoga kao čvrstog oslonca, bit ćete u velikoj opasnosti od samog početka. Dakle, što je s onim “malim, bezopasnim lažima” koje usput počnete primjećivati? U stvarnosti, te male, bezopasne laži uopće ne postoje. Bilo koja laž ima cilj sakriti, prikriti ili manipulirati istinu. Nema mjesta za neiskrenost u zdravoj vezi ispunjenoj ljubavlju. To je opasna zamka i uvijek ćete se pitati što ona skriva.

U Knjizi o Sucima 16, čitamo o Dalili koja je zavela i prevarila snažnog čovjeka po imenu Samson, te ga na kraju i prevarila. Njega su prevarili njezini mamci i on je zbog toga propao. Slično Samsonu, kad se i mi oslanjamo na vlastite misli, možemo propustiti signal koji nam ukazuje na opasnost.

7. Ovisnica – Ovoj osobi je potrebna sloboda koja dolazi samo ako prizna da postoji problem, kad potraži profesionalnu pomoć i nauči se oslanjati na snagu koju Bog daje. Ovisnost o alkoholu, drogama, pornografiji i destruktivnim navikama može dovesti do dubljih problema u budućnosti. Iako se čini kako ju vaša veza usmjerava u ispravnom pravcu, nemojte se zavaravati misleći kako će se ona svega brzo “odreći poradi vas”.

Vi niste onaj koji će ju osloboditi i nije vaša uloga da joj pokušavate promijeniti srce. Samo Bog to može učiniti. 1 Kor 6,12 kaže: “Sve mi je dopušteno!« Ali – sve ne koristi. »Sve mi je dopušteno!« Ali – neću da mnome išta vlada.”

8. Narcisoidna osoba, diva – Neovisno o tome koliko je lijepa, talentirana i šarmantna, brak se temelji na riječi “zajedno”. Ako se čini kako je odnos prije braka neprestano usmjeren samo na nju, moguće da vas čeka borba u budućnosti. Termin “diva” se odnosi na onu koja zahtijeva središte pozornosti i pažnje, na uštrb osjećaja one druge osobe. Osobine poput suosjećanja, ljubavi i poštivanja, zavrjeđuju veće divljenje nego samo vanjske osobine. “Lažna je ljupkost, tašta je ljepota: žena sa strahom Gospodnjim zaslužuje hvalu.” (Mudre izreke 31,30)

9. Rasipnica – Tajne navike trošenja? Zanima li ju više vaš bankovni račun ili ono što joj možete kupiti, od vas samih? Kad se jednom vjenčate, sve ovo se može neopisivo pogoršati uz stres koji dolazi s obiteljskim životom i odgovornošću. Novčani problemi i financijske teškoće su jedan od glavnih uzroka razvoda braka. Obratite pozornost na znakove upozorenja i unaprijed odlučite možete li se vas dvoje složiti oko velikih problema. “Zaista, korijen svih zala jest srebroljublje; njemu odani, mnogi odlutaše od vjere i sami sebe isprobadaše mukama mnogima.” (1 Tim 6,10)

10. Ona koja ne želi napustiti svoju obitelj – Jako je teško u budućnosti postati jedno tijelo ako je jedan od partnera još uvijek čvrsto povezan uz svoje roditelje. Nema ništa loše u tome da imamo bliske i zdrave odnose sa svojim roditeljima, sve dok ne dopuštate da vas ti odnosi spriječe u donošenju odluka u braku. Roditelji trebaju ponuditi zaštitu svojoj djeci, čak i onoj koja su odrasla. No, nakon što supružnici stupe u brak, vodeće mjesto i briga treba biti usmjereno na drugoga, sve pod Božjim autoritetom. Razgovarajte o zdravim granicama prije no što se vjenčate, nemojte to odbaciti kao nešto “nevrijedno spomena”. Možda ćete baš kasnije otkriti kako se to itekako trebalo spominjati.

“Stoga će čovjek ostaviti oca i majku da prione uza svoju ženu i bit će njih dvoje jedno tijelo.” (Knjiga Postanka 2,24)

Najzdraviji brakovi nisu oni u kojima je dvoje naizgled “savršenih” ljudi, nego dvoje ljudi koji opraštaju jedno drugom, i milošću Božjom, imaju sposobnost prikazivati oprost jedno za drugo.

Božja Riječ daje upute za brak i nudi pregršt primjera za mudar život. Naposljetku, sve se svodi na izbor. Vjerujemo li u ono što On kaže i hoćemo li gledati u Njega i od Njega tražiti mudrost za svakodnevne odnose i život? Danas se za brakove odvija pravi boj i neprijatelj bi najviše volio uništiti vaš brak prije no što on uopće započne, ili vas pak namamiti u neki koji bi za vas bio potpuno štetan.

Nemojte mu dopustiti da pobijedi. Tražite Božju Riječ za ono što vam treba reći. Njegove riječi su najvažnije.

Debbie McDaniel | www.ibelieve.com

Prijevod: T.S. | Bitno.net

OVDJE možete pročitati članak “10 tipova muškaraca za koje se kršćanske žene nikad ne bi trebale udati”